J. Vaľová, poslankyňa: (2008-05-14):
Predmetným návrhom zákona sa navrhuje zaviesť do praxe ďalšiu štátnu sociálnu dávku, príspevok k prídavku na dieťa, ktorý by na rozdiel od prídavku na dieťa nemal plošný charakter, ale by sa poskytoval výlučne v závislosti od príjmu rodičov a ich detí. Prídavok na dieťa predstavuje v rámci Slovenskej republiky najrozsiahlejšiu formu priamej finančnej podpory štátu rodinám s nezaopatrenými deťmi. Prostredníctvom tejto opakovanej štátnej sociálnej dávky štát prispieva rodičom na výchovu a výživu ich nezaopatrených detí pri zachovaní princípu solidarity medzi rodinami s deťmi a bezdetnými rodinami. Umožňuje dôsledne uplatniť princípy rovnosti šancí, keď z hľadiska nároku a výšky prídavku na dieťa vytvára pre všetky deti rovnaké podmienky. S účinnosťou od januára 2004 sa prídavok na dieťa poskytuje podľa zákona č. 600/2003 Z. z. v rovnakej výške. V súčasnosti je to suma 540 Sk mesačne na každé nezaopatrené dieťa bez ohľadu na príjem rodiny a vek nezaopatreného dieťaťa. Plošné vyplácanie prídavku na dieťa má pozitívny vplyv na aktuálnu príjmovú situáciu všetkých rodín s nezaopatrenými deťmi. Citovaný zákon neumožňuje žiadne výnimky pri jeho uplatňovaní. Prípadné navrhovanie, testovanie príjmu, po druhé, na účely navrhovaného príspevku k prídavku na dieťa nekorešponduje s aktuálnou príjmovou situáciou v rodine, pretože návrh nepredpokladá sledovanie aktuálneho príjmu rodiny, ale príjmu za predchádzajúci kalendárny rok. V praxi by to teda malo znamenať, že navrhovaný príspevok by sa vyplácal rodine v čase, kedy by jeho aktuálny príjem už presahoval navrhované príjmové hranice a, naopak, vzhľadom na sledovaniu príjmu za predchádzajúci rok by sa nevyplácal práve v tomto roku, kedy príjem rodiny poklesol. Testovanie príjmu nie je vo vzťahu k štátnym sociálnym dávkam, je nesystémovým a neúčelovým riešením. Po ďalšie. Prídavok na dieťa nemá charakter dávky poskytovanej v rámci pomoci v hmotnej núdzi, kde sa na účely posúdenia nároku a výšky pomoci v hmotnej núdzi vyžaduje aj testovanie príjmu. V tomto smere, zdôrazňujem, testovanie príjmu nepodlieha príjem z vyplateného prídavku na dieťa ani príjem z poskytovaného daňového bonusu na vyživované dieťa podľa § 33 zákona č. 595/2003 Z. z. o dani z príjmov. Prídavok na dieťa teda priamo zvyšuje príjem rodiny odkázanej na pomoc v hmotnej núdzi. Motivačným nástrojom na zvýšenie príjmu rodiny je aj daňový bonus, tohto času v sume 555 korún Sk mesačne na každé živonarodené nezaopatrené dieťa, na ktoré sa spravidla vypláca aj prídavok na dieťa, a to za predpokladu, že aspoň jeden z rodičov vykonáva zárobkovú činnosť a spĺňa príjmovú podmienku podľa zákona č. 595/2003 Z. z. o dani z príjmov. Návrh prakticky kopíruje právny stav, a teraz to doslova poviem, kopíruje právny stav, ktorý platil do 31. 12. 2003, a podľa § 9 zákona č. 281/2002 Z. z. o prídavku na dieťa a o príspevku k prídavku na dieťa, ktorý bol zrušený zákonom č. 600/2003 Z. z., z legislatívneho hľadiska obsahuje množstvo nepresností, ktoré nezodpovedajú súčasnému právnemu stavu, sú zmätočné odkazy, neriešenie otázok spojených s okruhom spoločne posudzovaných osôb a ich príjmov. Čiže zasahuje aj do iných zákonov. A, samozrejme, s týmito zákonmi nie je v súlade. Vzhľadom na tieto skutočnosti, ktoré som vymenovala, nedoporučujem, aby tento návrh pána poslanca Brocku postúpil do druhého čítania. A ešte by som povedala, pán Brocka, myslím si, že práve KDH zrušilo valorizáciu prídavku a podporu opatrenia, že vláda môže a nemusí valorizovať prídavok na dieťa na báze inflácie. Nad tým by ste sa mali zamyslieť skôr, než kritizujete, čo urobila vaša predošlá vláda. Ďakujem pekne.